
Изменение		1
Предложение за регламент
Съображение 1 а (ново)
	

	Текст, предложен от Комисията
	Изменение

	
	(1а)	В Президентски указ 14257 от 2 април 2025 г. за регулиране на вноса с реципрочни мита с цел коригиране на търговските практики, които допринасят за ежегодни големи и трайни дефицити на Съединените щати в търговията със стоки, президентът на Съединените щати Доналд Тръмп обяви извънредна ситуация на национално равнище, произтичаща от условията, намиращи отражение в големи и трайни годишни дефицити в търговията със стоки на Съединените щати, както и че Съединените щати се стремят да възстановят баланса в световните търговски потоци чрез налагане на допълнително адвалорно мито върху целия внос от всички търговски партньори, с възможност за освобождаване. Тези тарифни мерки на Съединените щати включваха базово мито от 10% за целия внос, като допълнителни мита за отделните държави бяха изчислени въз основа на двустранните търговски баланси. За Съюза това означаваше мито от 20% за повечето продукти, считано от 9 април 2025 г., в допълнение към възстановените преди това мита в размер на 25% върху стоманата и алуминия, въведени на 12 март 2025 г. На 9 април 2025 г. президентът Тръмп обяви 90-дневна пауза за пълното прилагане на тези мита, като намали тарифната ставка за Съюза от 20% на базовата ставка от 10%. Митата в размер на 25% върху стоманата, алуминия и автомобилите останаха в сила и впоследствие бяха увеличени от 25% на 50%, считано от 4 юни 2025 г. Освен това на 12 юли 2025 г. президентът Тръмп обяви нови мита от 30% върху стоките от Съюза, считано от 1 август 2025 г. Тези събития подчертаха колко е важно да се създаде стабилна рамка, което в крайна сметка доведе до съвместното изявление относно Рамково споразумение между Европейския съюз и Съединените щати за реципрочна, справедлива и балансирана търговия от 21 август 2025 г.



Изменение		2
Предложение за регламент
Съображение 1 б (ново)
	

	Текст, предложен от Комисията
	Изменение

	
	(1б)	В резултат на приетите и предвидените тарифни мерки от страна на Съединените щати, посредством икономически анализи беше изчислено, че Съюзът може да се сблъска с намаляване на брутния вътрешен продукт (БВП) в размер, вариращ между 0,2% и 0,8%. Въздействието върху финансовите пазари е очевидно и се изразява в повишена нестабилност, като особено големи са рисковете за секторите на икономиката на Съюза, които са силно зависими от износа за Съединените щати, например автомобилния, фармацевтичния и машиностроителния сектор.



Изменение		3
Предложение за регламент
Съображение 1 в (ново)
	

	Текст, предложен от Комисията
	Изменение

	
	(1в)	Освен това, както се подчертава в Съвместната бяла книга за европейската отбранителна готовност до 2030 г., Съюзът е изправен пред много сериозна и непрестанно нарастваща заплаха, свързана със завръщането на пълномащабен конфликт в Европа. В отговор на това засилващо се предизвикателство Съюзът е длъжен да предприеме решителни действия, за да гарантира отбранителните си способности, включително като консолидира своето задълбочено и всеобхватно трансатлантическо партньорство в областта на сигурността, устойчивостта и промишленото сътрудничество, като същевременно укрепва собствената си технологична и промишлена база, включително в секторите, които са от значение за европейската промишленост в областта на сигурността и отбраната. За подобряването на тези способности са необходими стабилност и предвидимост в сътрудничество с ключови партньори, по-специално Съединените щати. Само чрез надеждно и адаптивно партньорство Съюзът може да гарантира колективната си подготвеност и да реагира ефективно на настоящите геополитически предизвикателства, като изцяло се зачитат основните му интереси в областта на сигурността. Освен това намаляването на митата върху вноса на промишлени и високотехнологични продукти от Съюза в Съединените щати ще укрепи значително трансатлантическата промишлена база и ще засили сътрудничеството за разработване на иновативни и оперативно съвместими способности. Подобна стъпка ще спомогне за осигуряването на по-балансирани и взаимноизгодни търговски отношения в този стратегически сектор, като същевременно ще допринесе за цялостната икономическа конкурентоспособност и устойчивост в областта на сигурността на Съюза. Намаляването на тези мита ще осигури също така стабилността и предвидимостта, които са необходими за съвместните трансатлантически действия за защита на нашите общи стратегически интереси в настоящия геополитически контекст, и ще представлява ценна стъпка към по-задълбочено сътрудничество в рамките на бъдещото разработване на всеобхватно трансатлантическо споразумение.



Изменение		4
Предложение за регламент
Съображение 1 г (ново)
	

	Текст, предложен от Комисията
	Изменение

	
	(1г)	Съюзът изтъква отново непоколебимия си ангажимент за прозрачна, справедлива и основана на правила многостранна търговска система, която се основава на принципите на Световната търговска организация (СТО). В съответствие с Договорите Съюзът запазва своя ангажимент да защитава своите ценности и интереси на световната сцена, по-специално като се насърчава отворената и справедлива търговия и се укрепва международното право. СТО продължава да бъде крайъгълният камък на световния търговски ред и основният форум за разработване, прилагане и гарантиране на изпълнението на международните търговски правила. Тясното сътрудничество с единомислещи партньори, по-специално Съединените щати, е от съществено значение за утвърждаването и укрепването на тази система, за гарантирането на предвидима и основана на правила среда за търговията в световен мащаб, за постигане на напредък по отношение на необходимата реформа на СТО и за създаване на добре функциониращ механизъм за уреждане на спорове.



Изменение		5
Предложение за регламент
Съображение 1 д (ново)
	

	Текст, предложен от Комисията
	Изменение

	
	(1д)	Макар да продължава да съществува известно напрежение в областта на търговията, понастоящем то се управлява в новосъздадената рамка за диалог и координация. Съюзът запазва своя ангажимент да гарантира, че търговските и инвестиционни отношения между него и Съединените щати ще се развиват в дългосрочен план в съответствие с принципите на свободна и справедлива търговия между страните и в съответствие с основаната на правила търговска система на СТО, без да се накърняват други мерки на търговската политика, включително в областта на търговската защита. Целта е да се обхванат допълнителни сектори от стратегическо значение за Съюза и да се сключи споразумение, основаващо се на многостранна рамка и съгласувано с основаващата се на правила търговска система на СТО.



Изменение		6
Предложение за регламент
Съображение 1 е (ново)
	

	Текст, предложен от Комисията
	Изменение

	
	(1е)	С оглед на агресивната война на Русия срещу Украйна, както и на други конфликти в съседни на Съюза държави, които подкопават сигурността на Съюза и неговите граждани, е наложително Съюзът да поддържа и допълнително да укрепва партньорството си с ключов съюзник в момент, когато тези отношения са от решаващо значение. В този изключителен контекст от Съюза се изисква да приеме извънредни и временни мерки, надлежно обосновани съгласно член XXI от ГАТТ (Изключения във връзка със сигурността). Тези едностранни мерки обаче следва да не създават прецедент и следва да останат строго извънредни, пропорционални и ограничени във времето, което отразява специфичното им естество на действия, обосновани от съображения за сигурност.



Изменение		7
Предложение за регламент
Съображение 3
	

	Текст, предложен от Комисията
	Изменение

	(3)	Съюзът и Съединените щати възнамеряват съвместната декларация да бъде първата стъпка в процес, който може да бъде допълнително разширяван с течение на времето, за да обхване още области, а също да продължи да увеличава достъпа до пазара и да подобрява техните търговски и инвестиционни отношения.
	(3)	Съюзът и Съединените щати възнамеряват съвместната декларация да бъде първата стъпка в процес, който може да бъде допълнително разширяван с течение на времето, за да обхване още области, а също да продължи да увеличава достъпа до пазара и да подобрява техните търговски и инвестиционни отношения. Съюзът запазва ангажимента си да продължи да участва в преговори със Съединените щати с цел постигане на взаимноизгодно споразумение за други важни сектори на неговата икономика, например продуктите на хранително-вкусовата промишленост, както и промишлените стоки, през периода на пълно или частично спиране на прилагането на тарифните преференции или тарифните квоти, предоставени на Съединените щати.



Изменение		8
Предложение за регламент
Съображение 5 a (ново)
	

	Текст, предложен от Комисията
	Изменение

	
	(5а)	Приемането на настоящия регламент следва да не засяга правото на Съюза да прилага ответни мерки в отговор на неоснователни мерки, приети от Съединените щати.



Изменение		9
Предложение за регламент
Съображение 6
	

	Текст, предложен от Комисията
	Изменение

	(6)	Коригираните мита и тарифните квоти следва да се прилагат дотогава, докато Съединените щати изпълняват ефективно съвместната декларация.
	(6)	Тъй като основната цел на съвместното изявление е да се създаде ясна рамка за трансатлантическата търговия, която да осигури така необходимата стабилност и предвидимост за европейските износители, всяко действие на САЩ, което заплашва да подкопае тази стабилност и предвидимост, независимо дали чрез заплаха за отклоняване или чрез отклоняване от ангажиментите съгласно съвместното изявление, или всяко друго действие, което противоречи на духа на съвместното изявление или представлява намеса в легитимния суверенен избор на Съюза или на дадена държава членка, следва да води до незабавно спиране на изпълнението на ангажиментите на Съюза съгласно съвместното изявление. Поради това коригираните мита и тарифните квоти следва да се прилагат само ако и дотогава, докато Съединените щати действително изпълняват съвместната декларация. Всяко ново мито, наложено в резултат на текущо или бъдещо разследване по член 232 от страна на САЩ или има друго сходно правно основание, което влиза в сила след подписването на съвместното изявление и което надвишава тавана от 15%, включващ всички мита, ще накърни духа на съвместното изявление и целта за стабилност и следователно ще бъде разглеждано като нарушение на ангажиментите съгласно съвместното изявление, и следва да води до спиране на прилагането на настоящия регламент. 



Изменение		10
Предложение за регламент
Съображение 6 a (ново)
	

	Текст, предложен от Комисията
	Изменение

	
	(6а)	Като се има предвид, че суверенното и демократично право на Съюза да регулира, както и достиженията на правото на ЕС не могат да бъдат част от преговорите с която и да е трета държава, прилагането на член 1 или член 2 настоящия регламент следва да бъде преустановено, ако Съединените щати се опитат да използват икономическа принуда, по смисъла на член 2, параграф 1 от Регламент (ЕС) 2023/2675 на Европейския парламент и на Съвета1а, например чрез прилагане или заплаха за прилагане на допълнителни мита или други мерки, засягащи търговията или инвестициите, които имат за цел да предотвратят или да постигнат прекратяване на действието, изменение или приемане на конкретен акт на Съюза или на дадена държава членка, за да се намесят в законния суверенен избор на Съюза или на дадена държава членка. Освен да спре прилагането на член 1 или член 2 от настоящия регламент, Съюзът следва да определи и разгледа тези заплахи или мерки, използвани от Съединените щати, в съответствие с членове 4 и 5 от Регламент (ЕС) 2023/2675 на Европейския парламент и на Съвета и когато е приложимо, да приеме ответни мерки в съответствие с член 8 от настоящия регламент.

	
	_____________

	
	1а Регламент (ЕС) 2023/2675 на Европейския парламент и на Съвета от 22 ноември 2023 г. относно защитата на Съюза и неговите държави членки от икономическа принуда от страна на трети държави (OВ L, 2023/2675, 7.12.2023 г., ELI: http://data.europa.eu/eli/reg/2023/2675/oj).



Изменение		11
Предложение за регламент
Съображение 6 б (ново)
	

	Текст, предложен от Комисията
	Изменение

	
	(6б)	Мерките, определени с настоящия регламент, следва да бъдат обвързани с условието за непрекъснато привеждане в съответствие с интересите на Съюза в областта на сигурността от страна на Съединените щати. Ако Съединените щати предприемат действия по начин, който пряко накърнява основните интереси на Съюза или на неговите държави членки в областта на сигурността, включително тяхната териториална цялост и тяхното икономическо измерение, както и тяхната външна политика и политика на отбрана, механизмите за спиране на прилагането съгласно настоящия регламент следва да бъдат на разположение, за да се гарантира, че търговската политика на Съюза продължава да бъде в съответствие с неговите цели в областта на външната политика и сигурността.



Изменение		12
Предложение за регламент
Съображение 6 в (ново)
	

	Текст, предложен от Комисията
	Изменение

	
	(6в)	С настоящия регламент на Съединените щати се предоставят широкообхватни и изключителни тарифни преференции и тарифни квоти, което може да доведе до увеличаване на вноса на стоките, включени в обхвата на тези преференции и квоти, което, от своя страна, може да окаже значително въздействие върху промишлеността в Съюза. Освен това настоящият регламент е приет без придружаваща оценка на въздействието, така че е трудно да се оцени потенциалното му икономическо въздействие към момента на приемането му. Поради тази причина следва да се създаде предпазен механизъм, чиято цел е да се защитят промишлеността на Съюза и селскостопанският сектор, в случай че тарифните преференции и тарифните квоти, предоставени с настоящия регламент, доведат до толкова голямо нарастване на вноса на определени стоки, че да причинят или да създадат опасност от причиняване на сериозна вреда за промишлеността в Съюза. Ако бъде регистрирано увеличение на обема на вноса на определена стока с повече от 10%, Комисията следва да извърши проверка, за да определи дали това увеличение причинява или заплашва да причини сериозна вреда за промишлеността на Съюза.



Изменение		13
Предложение за регламент
Съображение 6 г (ново)
	

	Текст, предложен от Комисията
	Изменение

	
	(6г)	Съвместното изявление не предвижда прилагането на таван на тарифите в размер на 15% за стоманата и алуминия, поради което митническите ставки от 50%, въведени преди това от Съединените щати, остават в сила. В съвместното изявление Съюзът и Съединените щати изразиха намерението си да разгледат възможността за сътрудничество с цел предпазване на съответните си вътрешни пазари от свръхкапацитет за стомана и алуминий, като същевременно гарантират сигурни вериги на доставки помежду си, включително чрез решения под формата на тарифни квоти.



Изменение		14
Предложение за регламент
Съображение 6 д (ново)
	

	Текст, предложен от Комисията
	Изменение

	
	(6д)	На 19 август 2025 г. Министерството на търговията на САЩ обяви добавянето на 407 категории продукти към списъка на „производните“ продукти от стомана и алуминий, обхванати от секторните мита по член 232. В резултат на това съдържанието на стомана и алуминий в тези продукти се облага с митническа ставка от 50%. Налагането на тези мита и на тромавите административни и митнически изисквания след подписването на съвместното изявление повиши степента на нестабилност в търговията между Съюза и Съединените щати и доведе до сериозни икономически последици за засегнатите дружества от Съюза и за техните работници. Посочените мита също така засягат непропорционално силно малките и средните предприятия и отраслите надолу по веригата в Съюза, като накърняват тяхната конкурентоспособност на пазара на САЩ и водят до потенциална дългосрочна загуба на пазарен дял и до трайни вреди за трансатлантическите промишлени вериги на доставки. Съюзът и Съединените щати следва да приключат бързо и по взаимноизгоден начин текущите преговори, които имат за цел решаване на тези тарифни спорове и възстановяване на стабилните трансатлантически търговски отношения. В този контекст спирането на прилагането на митата върху вноса на посочените продукти следва да престане да се прилага шест месеца след началната дата на прилагане, посочена в член 6, трета алинея, освен ако преди изтичането на този срок не бъдат намерени устойчиви и взаимно приемливи решения за търговията със стомана, алуминий и техни производни продукти в сътрудничество със Съединените щати. Освен това в контекста на предложения инструмент на Съюза за справяне със свързаните с търговията отрицателни последици от световния свръхкапацитет за пазара на стомана в Съюза, премахването на митата върху продуктите от стомана следва да бъде в съответствие с този нов инструмент. 



Изменение		15
Предложение за регламент
Съображение 6 e (ново)
	

	Текст, предложен от Комисията
	Изменение

	
	(6е)	Съвместното изявление не обхваща тежкотоварните превозни средства и частите за тях. В контекста на текущото изпълнение на рамковото споразумение Съюзът и Съединените щати следва да третират тежкотоварните превозни средства и частите за тях по същия начин, както леките пътнически автомобили и частите за тях, с цел те да бъдат включени в обхвата на единната тарифа от 15%, както и всички съответни мерки да гарантират справедливо и пропорционално третиране в съответствие с целите на рамковото споразумение.



Изменение		16
Предложение за регламент
Съображение 7
	

	Текст, предложен от Комисията
	Изменение

	(7)	За да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия при определени обстоятелства да преустанови прилагането на настоящия регламент. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета3.
	(7)	С цел да се определи началната дата на прилагане на тарифните преференции или тарифните квоти, предоставени на Съединените щати с настоящия регламент, да се спрат изцяло или частично тарифните преференции или тарифните квоти и да се измени списъкът на стоките, за които са предоставени тарифните преференции, на Комисията следва да бъде делегирано правомощието да приема делегирани актове в съответствие с член 290 от Договора за функционирането на Европейския съюз. От особена важност е по време на подготвителната си работа Комисията да проведе подходящи консултации, включително на експертно равнище, и тези консултации да бъдат проведени в съответствие с принципите, заложени в Междуинституционалното споразумение от 13 април 2016 г. за по-добро законотворчество. По-специално, с цел да се осигури равно участие при подготовката на делегираните актове, Европейският парламент и Съветът получават всички документи едновременно с експертите на държавите членки, като техните експерти имат постоянен достъп до заседанията на експертните групи на Комисията, занимаващи се с подготовката на делегираните актове.

	_________________
	_________________

	3 Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13, ELI: ELI: http://data.europa.eu/eli/reg/2011/182/oj).
	3 ОВ L 123, 12.5.2016 г., стр. 1, ELI: http://data.europa.eu/eli/agree_interinstit/2016/512/oj



Изменение		17
Предложение за регламент
Съображение 8 a (ново)
	

	Текст, предложен от Комисията
	Изменение

	
	(8а)	Достъпът до пазара на Съюза е и следва да продължи да бъде обвързан със спазването на приложимото право на Съюза, включително на механизма на ЕС за корекция на въглеродните емисии на границите, Директивата относно дължима грижа на дружествата във връзка с устойчивостта и правилата за борба с обезлесяването, независимо от това, от коя юрисдикция произхождат продуктите.



Изменение		18
Предложение за регламент
Съображение 8 б (ново)
	

	Текст, предложен от Комисията
	Изменение

	
	(8б)	Комисията следва редовно да оценява въздействието на настоящия регламент върху търговските потоци, равнищата на производство и динамиката на цените, произтичащи от прилагането на членове 1 и 2. Комисията следва да работи в тясно сътрудничество с държавите членки и съответните промишлени сектори на Съюза, като осигурява систематично събиране на данни и редовен обмен на информация, за да се даде възможност за своевременно установяване на евентуални нарушения или дисбаланси на пазара.



Изменение		19
Предложение за регламент
Съображение 8 в (ново)
	

	Текст, предложен от Комисията
	Изменение

	
	(8в)	Настоящият регламент представлява спешна реакция в извънредна и нестабилна ситуация и може да има широкообхватни последици. Поради това неговото прилагане следва да бъде ограничено. Първият доклад за оценка на въздействието на регламента върху промишлеността на Съюза и върху производителите на морски храни и селскостопански стоки, както и върху потребителите, следва да бъде публикуван в срок до ... [шест месеца от датата на влизане в сила на настоящия регламент]. В срок до ... [шест месеца преди крайната дата на прилагане на настоящия регламент] Комисията следва да представи допълнителна цялостна оценка на въздействието, ако е целесъобразно, придружена от законодателно предложение за удължаване на срока на прилагане на настоящия регламент. Тази оценка на въздействието следва да установи, наред с другото, дали регламентът е причинил вреди и дисбаланси в конкретни сектори, включително по отношение на цените и стабилността на пазара, по какъв начин са се променили моделите на търговия в Съюза вследствие на търговията между Съюза и Съединените щати, както и въздействието на настоящия регламент и прогнозите, свързани с него, върху бюджета на Съюза и националните бюджети, като се има предвид намаляването на събраните приходи от мита.



Изменение		20
Предложение за регламент
Съображение 8 г (ново)
	

	Текст, предложен от Комисията
	Изменение

	
	(8г)	Европейският парламент и Съветът следва бъдат информирани изцяло, редовно и своевременно за значимите промени в прилагането на настоящия регламент и с тях следва да се провеждат надлежни консултации в рамките на целия процес.



Изменение		21
Предложение за регламент
Съображение 9 
	

	Текст, предложен от Комисията
	Изменение

	(9)	С оглед на това колко е важно да се избегне нарушаването на търговските и инвестиционните отношения между Съюза и Съединените щати, настоящият регламент следва да влезе в сила в деня след деня на публикуването му. 
	(9)	С оглед на това колко е важно да се избегне нарушаването на търговските и инвестиционните отношения между Съюза и Съединените щати, настоящият регламент следва да влезе в сила в деня след деня на публикуването му. След решението на Върховния съд на САЩ относно използването на Закона за извънредните международни икономически правомощия за налагане на базови мита на търговските партньори на Съединените щати и промените в равнищата на митата за някои продукти от Съюза, надвишаващи таваните, договорени в съвместното изявление, и след започването на нови разследвания по член 301 и текущи разследвания по член 232 и потенциалното използване на друго правно основание, заедно с продължаващата търговска несигурност, обаче е необходимо да се предвиди, че тарифните преференции и тарифните квоти, предоставени от Съюза за продуктите с произход от Съединените щати, обхванати от настоящия регламент, започват да се прилагат едва от датата, определена с делегиран акт, когато са изпълнени условията, определени в настоящия регламент.



Изменение		22
Предложение за регламент
Съображение 9 а (ново)

	

	Текст, предложен от Комисията
	Изменение

	
	(9а)	Последствията от настоящия регламент за бюджета на Съюза бяха подложени на оценка+ в съответствие с член 310, параграф 4 от Договора за функционирането на Европейския съюз. За неговото изпълнение следва да бъдат осигурени достатъчно финансови и човешки ресурси, като същевременно се отчита въздействието на финансирането върху други програми или политики на Съюза и се гарантира съвместимостта му с многогодишната финансова рамка, системата на собствените ресурси и съответното междуинституционално споразумение, както и с бюджетните принципи, определени в Регламент (ЕС, Евратом) 2024/2509 на Европейския парламент и на Съвета1.

	
	____________________

	
	+ Pro memoria: Бюджетна оценка на комисията по бюджети на Европейския парламент от 11 декември 2025 г. относно предложението за регламент на Европейския парламент и на Съвета за коригиране на митата върху вноса на някои стоки с произход от Съединените американски щати и за откриване на тарифни квоти за внос на някои стоки с произход от Съединените американски щати (COM(2025)0471).

	
	1Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза (OВ L, 2024/2509, 26.9.2024 г., ELI: http://data.europa.eu/eli/reg/2024/2509/oj).



Изменение		23
Предложение за регламент
Член 1 – заглавие
	

	Текст, предложен от Комисията
	Изменение

	Корекция на митата
	Спиране на прилагането на митата



Изменение		24
Предложение за регламент
Член 1 – параграф 1
	

	Текст, предложен от Комисията
	Изменение

	1.	Приложимите мита по Общата митническа тарифа при внос в Съюза на стоките, класирани в кодовете по Комбинираната номенклатура (КН), изброени в приложение I и с произход от Съединените щати, са 0 %.
	1.	Действието на приложимите мита по Общата митническа тарифа при внос в Съюза на стоките, класирани в кодовете по Комбинираната номенклатура (КН), изброени в приложение I и с произход от Съединените щати, се спира.



Изменение		25
Предложение за регламент
Член 1 – параграф 2 a (нов)
	

	Текст, предложен от Комисията
	Изменение

	
	2а.	Без да се засяга член 4б, спирането на действието на митата, посочени в параграфи 1 и 2 от настоящия член, престава да се прилага от крайната дата на прилагане на настоящия регламент, посочена в член 6, втора алинея.



Изменение		26
Предложение за регламент
Член 3 – заглавие
	

	Текст, предложен от Комисията
	Изменение

	Преустановяване
	Спиране на прилагането



Изменение		27
Предложение за регламент
Член 3 – параграф 1 – алинея 1 – уводна част
	

	Текст, предложен от Комисията
	Изменение

	Комисията може да приема акт за изпълнение за изцяло или частично преустановяване на прилагането на член 1 или член 2 при следните обстоятелства:
	Комисията разполага с правомощието да приема, в съответствие с член 4г, делегирани актове за изменение на приложение I, приложение II и приложение III към настоящия регламент с цел спиране, изцяло или частично, на прилагането на член 1 или член 2, след проверка въз основа на подкрепена с доказателства информация, събрана по нейна собствена инициатива или получена от надежден източник, включително държава членка, Европейския парламент или производители от Съюза, при следните обстоятелства:



Изменение		28
Предложение за регламент
Член 3 – параграф 1 – алинея 1 – буква а
	

	Текст, предложен от Комисията
	Изменение

	a)	когато Съединените щати не изпълняват съвместната декларация или по друг начин застрашават изпълнението на целите от съвместната декларация или затрудняват достъпа на икономическите оператори от Съюза до пазара на Съединените щати или другояче нарушават търговските и инвестиционните отношения между Съюза и Съединените щати;
	a)	когато Съединените щати не изпълняват съвместната декларация или по друг начин застрашават изпълнението на целите за подобряване на търговските и инвестиционните отношения между Съюза и Съединените щати и на целите от съвместната декларация за насърчаване на реципрочна, справедлива и балансирана търговия, или затрудняват достъпа на икономическите оператори от Съюза до пазара на Съединените щати, дискриминират или предприемат целенасочени действия срещу икономически оператори от Съюза, които имат за цел да извършват дейност или вече извършват дейност в Съединените щати, или другояче нарушават търговските и инвестиционните отношения между Съюза и Съединените щати;



Изменение		29
Предложение за регламент
Член 3 – параграф 1 – алинея 1 – буква a а (нова)
	

	Текст, предложен от Комисията
	Изменение

	
	aа)	когато Съединените щати налагат допълнителни мита върху стоки, внасяни от Съюза, които надвишават тарифния таван от 15%, или по друг начин увеличават или налагат нови мита или други мита, данъци или такси върху съюзни стоки, докато условията на съвместното изявление остават приложими, или променят класификацията на продуктите, което води до повишаване на равнището на митата;



Изменение		30
Предложение за регламент
Член 3 – параграф 1 – алинея 1 – буква б
	

	Текст, предложен от Комисията
	Изменение

	б)	когато са налице достатъчно признаци, че Съединените щати ще предприемат действия, посочени в буква а);
	б)	когато са налице достатъчно признаци, че Съединените щати ще предприемат действия, посочени в буква а) или буква аа);



Изменение		31
Предложение за регламент
Член 3 – параграф 1 – алинея 1 – буква в
	

	Текст, предложен от Комисията
	Изменение

	в)	когато корекцията на митата, посочена в член 1, или откриването на тарифни квоти по член 2 води до внос на стока с произход от Съединените щати в такива увеличени количества, в абсолютно изражение или в сравнение с местното производство, и при такива условия, че причинява или заплашва да причини сериозна вреда на местната промишленост на Съюза;
	заличава се



Изменение		32
Предложение за регламент
Член 3 – параграф 1 – алинея 1 – буква г
	

	Текст, предложен от Комисията
	Изменение

	г)	когато е настъпила промяна в обективните обстоятелства в сравнение с момента на изготвяне на съвместната декларация.
	г)	когато е настъпила промяна в обективните обстоятелства в сравнение с момента на изготвяне на съвместната декларация, по-специално по отношение на сериозни нарушения на правата на човека, основните принципи на демокрацията и принципите на правовата държава, както и заплахи за основните интереси на Съюза или неговите държави членки в областта на сигурността, включително тяхната териториална цялост и икономическо измерение, и за техните външни политики и политики на отбрана.



Изменение		33
Предложение за регламент
Член 3 – параграф 1 – алинея 2
	

	Текст, предложен от Комисията
	Изменение

	Актът за изпълнение се приема в съответствие с процедурата по разглеждане, посочена в член 4, параграф 2.
	Ако Комисията спре частично прилагането на член 1 или член 2, тя изменя приложение I, приложение II или приложение III, като променя съответно приложимите тарифни ставки, тарифните квоти или обхвата на включените стоки.



Изменение		34
Предложение за регламент
Член 3 – параграф 1 а (нов)
	

	Текст, предложен от Комисията
	Изменение

	
	1а.	Без да се засяга Регламент (ЕС) 2023/2675 на Европейския парламент и на Съвета, когато Съединените щати прилагат или заплашват да прилагат допълнителни мита или друга мярка, засягаща търговията или инвестициите, за да предотвратят или постигнат отмяна, изменение или приемане на конкретен акт от Съюза или от държава членка, като по този начин се намесват в легитимния суверенен избор на Съюза или на държава членка, Комисията, когато е целесъобразно, извършва проверка въз основа на обоснована информация, събрана по собствена инициатива или получена от надежден източник, включително държава членка, Европейския парламент или производители от Съюза. Когато проверката доведе до такова заключение, Комисията е оправомощена да приема, в съответствие с член 4г, делегирани актове за изменение на приложения I, II или III към настоящия регламент с цел да спре изцяло или частично прилагането на член 1 или член 2 от настоящия регламент.



Изменение		35
Предложение за регламент
Член 3 - параграф 1 б (нов)
	

	Текст, предложен от Комисията
	Изменение

	
	1б.	Ако в случай на внезапна промяна в обстоятелствата в сравнение с обстоятелствата, които са налице към момента на изготвяне на съвместното изявление, която засяга сериозно основните интереси на Съюза или на неговите държави членки в областта на сигурността, включително тяхната териториална цялост и икономическо измерение, и наложителни причини за спешност налагат това, процедурата, предвидена в член 4д, се прилага за делегираните актове, приети съгласно настоящия член.



Изменение		36
Предложение за регламент
Член 3 – параграф 2
	

	Текст, предложен от Комисията
	Изменение

	2.	Актът за изпълнение по параграф 1 се прилага, докато продължават да са налице обстоятелствата, посочени в параграф 1.
	2.	Делегираните актове, посочени в параграфи 1, 1а и 1б от настоящия член, се прилагат, докато продължават да са налице обстоятелствата, посочени съответно в параграфи 1, 1а и 1б от настоящия член, и във всеки случай не по-късно от датата на изтичане на прилагането на настоящия регламент, посочена в член 6, втора алинея. Когато Комисията установи, че причините, обосноваващи спирането на действието, вече не са приложими, тя е оправомощена да приеме делегирани актове в съответствие с член 4г за изменение на приложение II, приложение II и приложение III към настоящия регламент с цел възстановяване на прилагането на член 1 или член 2, или в случая, посочен в параграф 1, втора алинея от настоящия член, за възстановяване на оригиналните приложими тарифни ставки, тарифни квоти или обхват на стоките, изброени съответно в приложение I, приложение II или приложение III.



Изменение		37
Предложение за регламент
Член 4
	

	Текст, предложен от Комисията
	Изменение

	Член 4
	заличава се

	Процедура на комитет
	

	1.	Комисията се подпомага от Комитета по въпросите, свързани с пречките пред търговията, създаден с член 7 от Регламент (ЕС) № 2015/1843 на Европейския парламент и на Съвета5.
	

	2.	При позоваване на настоящия параграф се прилага член 5 от Регламент (ЕС) № 182/2011.
	

	_________________
	

	5 Регламент (ЕС) 2015/1843 на Европейския парламент и на Съвета от 6 октомври 2015 г. за установяване на процедури на Съюза в областта на общата търговска политика с оглед гарантиране упражняването от Съюзa на правата, които са му предоставени съгласно правилата за международна търговия, по-специално тези, които са установени под егидата на Световната търговска организация (кодифициран текст) (ОВ L 272, 16.10.2015 г., стр. 1, ELI: http://data.europa.eu/eli/reg/2015/1843/oj).
	



Изменение		38
Предложение за регламент
Член 4 а (нов)
	

	Текст, предложен от Комисията
	Изменение

	
	Член 4a

	
	Предпазен механизъм

	
	1.	Комисията наблюдава редовно въздействието на настоящия регламент върху пазарите на Съюза. В съответствие с член 4г, Комисията е оправомощена да приема делегирани актове за изменение на приложение I, приложение II или приложение III към настоящия регламент с цел спиране, изцяло или частично, на прилагането на член 1 или член 2, след проверка въз основа на подкрепена с доказателства информация, събрана по нейна собствена инициатива или получена от надежден източник, включително държава членка, Европейския парламент или производители от Съюза, ако прилагането на член 1 или член 2 води до внос на стока с произход от Съединените щати в дотолкова увеличени количества – в абсолютно изражение или в сравнение с местното производство, и при такива условия, че причинява или застрашава да причини сериозна вреда на промишлеността на Съюза.

	
	2.	Без да се засяга параграф 1, при липса на данни в обратен смисъл Комисията по правило разглежда увеличението с над 10% на годишна база на обема на вноса на стока, обхваната от приложение I, приложение II или приложение III, като prima facie доказателство за сериозна вреда или заплаха от сериозна вреда за промишлеността на Съюза. Когато бъде регистрирано такова увеличение на обема на вноса, Комисията незабавно започва проверка, за да определи дали увеличението на обема на вноса причинява или заплашва да причини сериозна вреда на промишлеността на Съюза. Проверката се приключва в срок от три месеца от нейното започване. Когато проверката води до заключението, че увеличението на обема на вноса причинява или заплашва да причини сериозна вреда на промишлеността на Съюза, Комисията приема делегиран акт в съответствие с член 4г.

	
	3.	При приемането на делегиран акт по параграф 1 или 2 Комисията:

	
	a)	по отношение на стоките, обхванати от приложения I и II: изменя съответно приложение I или приложение II с цел спиране на прилагането на тарифните преференции, посочени в член 1, за вноса на съответните стоки; или

	
	б)	по отношение на стоките, обхванати от приложение III: изменя приложение III с цел спиране на прилагането на тарифните квоти, открити за съответните стоки.

	
	4.	Делегираните актове, посочени в параграф 3 от настоящия член, се прилагат до датата на изтичане на прилагането на настоящия регламент, посочена в член 6, втора алинея. Когато Комисията установи, че причините, обосноваващи прекратяването, вече не са налице, ѝ се предоставя правомощието да приеме делегирани актове в съответствие с член 4г, за да измени съответно приложение I, приложение II или приложение III към настоящия регламент с цел възстановяване на прилагането на член 1 или член 2.

	
	5.	За целите на настоящия член „промишленост на Съюза“ означава или производителите от Съюза на сходен или пряко конкурентен продукт като цяло, действащи на територията на Съюза, или производители от Съюза, чието колективно производство на сходен или пряко конкурентен продукт обичайно представлява над 50%, а при извънредни обстоятелства – не по-малко от 25% от общото производство на този продукт. Терминът „производителите от Съюза“ включва производителите от Съюза на промишлени стоки, както и производителите от Съюза на морски храни и селскостопански стоки, обхванати от настоящия регламент.



Изменение		39
Предложение за регламент
Член 4 б (нов)
	

	Текст, предложен от Комисията
	Изменение

	
	Член 4б

	
	Специални разпоредби по отношение на стоманата, алуминия и производните им продукти

	
	1.	За категориите стоки, посочени в параграф 2 от настоящия член, спирането на действието на митата, посочено в член 1, параграф 1, престава да се прилага шест месеца след началната дата на прилагане на членове 1, 2, 3, 4а и 4б, посочена в член 6, трета алинея.

	
	2.	Съответните категории стоки са следните:

	
	a)	стоки, попадащи в обхвата на код по Комбинираната номенклатура 72;

	
	б)	стоки, попадащи в обхвата на код по Комбинираната номенклатура 73;

	
	в)	стоки, попадащи в обхвата на код по Комбинираната номенклатура 76.

	
	3.	Ако преди крайната дата на прилагане, посочена в параграф 1 от настоящия член, Съединените щати са намалили до не повече от 15%, включително тарифата за най-облагодетелствана нация (НОН) на САЩ, съответните си мита върху продуктите с произход от Съюза със съдържание на стомана и алуминий над 50%, на Комисията се предоставя правомощието да приеме делегиран акт в съответствие с член 4г, за да отложи крайната дата на прилагане, посочена в параграф 1 от настоящия член, до дата, която не е по-късна от крайната дата на прилагане на настоящия регламент, посочена в член 6, втора алинея.

	
	Комисията не приема такива делегирани актове, докато продължава да съществува някое от основанията за спиране на действието на настоящия регламент, посочени в член 3, параграф 1 или 1а.



Изменение		40
Предложение за регламент
Член 4 ва (нов)
	

	Текст, предложен от Комисията
	Изменение

	
	Член 4вa

	
	Определяне на началната дата на прилагане

	
	1.	Комисията приема, в съответствие с член 4г, делегиран акт за изменение на член 6, трета алинея, за да определи датата, от която се прилагат членове 1, 2, 3, 4а и 4б. Тя приема такъв делегиран акт, когато и само ако е изпълнено всяко едно от следните условия:

	
	a)	Съединените щати прилагат митническа ставка, не по-висока от митническата ставка за най-облагодетелствана нация (НОН) на САЩ, или митническа ставка от не повече от 15%, включително митническата ставка за НОН на САЩ, за стоки с произход от Съюза;

	
	б)	Съединените щати прилагат само ставката за най-облагодетелствана нация (НОН) на САЩ за следните продукти от Съюза: неналични природни ресурси, включително корк, всички въздухоплавателни средства и части за тях, генерични фармацевтични продукти и техните съставки и химични прекурсори;

	
	в)	Съединените щати прилагат митническа ставка от не повече от 15%, включително митническата ставка за НОН на САЩ, за следните стоки с произход от Съюза: фармацевтични продукти, полупроводници, дървен материал, автомобили и автомобилни части;

	
	г)	Съединените щати прилагат митническа ставка от не повече от 15% за продукти със съдържание на стомана и алуминий под 50%;

	
	Освен това при приемането на делегирания акт, посочен в първа алинея, Комисията преценява дали Съединените щати са предоставили официални, ясни и точни гаранции, че условията, посочени в букви а) – г) от същата алинея, са изпълнени и че тези условия ще продължат да бъдат изпълнявани в бъдеще.

	
	2.	Комисията не приема делегиран акт съгласно параграф 1, първа алинея от настоящия член, докато продължава да съществува някое от основанията за спиране на действието на настоящия регламент, посочени в член 3, параграф 1 или 1а.



Изменение		41
Предложение за регламент
Член 4 г (нов)
	

	Текст, предложен от Комисията
	Изменение

	
	Член 4г

	
	Упражняване на делегирането

	
	1.	Правомощието да приема делегирани актове се предоставя на Комисията при спазване на предвидените в настоящия член условия.

	
	2.	Правомощието да приема делегирани актове, посочено в член 3, параграфи 1, 1а и 2, член 4а, член 4б и член 4ва, се предоставя на Комисията, считано от... [датата на влизане в сила на настоящия регламент] до... [датата на изтичане на прилагането на настоящия регламент, посочена в член 6, втора алинея].

	
	3.	Делегирането на правомощия, посочено в член 3, параграфи 1, 1а и 2, член 4а, член 4б и член 4ва, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. Оттеглянето поражда действие в деня след публикуването на решението в Официален вестник на Европейския съюз или на по-късна дата, посочена в решението. То не засяга действителността на делегираните актове, които вече са в сила.

	
	4.	Преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение от 13 април 2016 г. за по-добро законотворчество.

	
	5.	Веднага след като приеме делегиран акт, Комисията нотифицира акта едновременно на Европейския парламент и на Съвета.

	
	6.	Делегиран акт, приет съгласно член 3, параграфи 1, 1а и 2, член 4а, член 4б и член 4ва, влиза в сила единствено ако нито Европейският парламент, нито Съветът са представили възражения в срок от два месеца след нотифицирането на акта на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с два месеца по инициатива на Европейския парламент или на Съвета.



Изменение		42
Предложение за регламент
Член 4 д (нов)
	

	Текст, предложен от Комисията
	Изменение

	
	Член 4д

	
	Процедура по спешност

	
	1.	Делегираните актове, приети съгласно настоящия член, влизат в сила незабавно и се прилагат, докато не бъдат представени възражения в съответствие с параграф 2. В нотификацията относно делегирания акт до Европейския парламент и Съвета се посочват причините за използването на процедурата по спешност.

	
	2.	Европейският парламент или Съветът могат да възразят срещу делегиран акт в съответствие с процедурата, посочена в член 4г, параграф 6. В такъв случай Комисията отменя акта незабавно след нотифицирането на решението на Европейския парламент или на Съвета, с което се представят възражения.



Изменение		43
Предложение за регламент
Член 5 а (нов)
	

	Текст, предложен от Комисията
	Изменение

	
	Член 5a

	
	Оценка и докладване

	
	1.	В срок до ... [шест месеца след датата на влизане в сила на настоящия регламент] Комисията извършва цялостна оценка на въздействието на настоящия регламент върху икономиката и сигурността. Оценката на въздействието включва проверка на:

	
	a)	въздействието от прилагането на настоящия регламент върху целия внос и износ между Съюза и Съединените щати; и

	
	б)	промените в търговските потоци и въздействието върху разпределението на доходите в държавите членки и секторите.

	
	2.	В срок до ... [шест месеца преди датата на изтичане на прилагането на настоящия регламент] Комисията представя допълнителна цялостна оценка на въздействието. Тази оценка на въздействието включва проверка, наред с другото, на:

	
	a)	въздействието от прилагането на настоящия регламент върху целия внос и износ между Съюза и Съединените щати;

	
	б)	промените в търговските потоци и въздействието върху разпределението на доходите в държавите членки и секторите;

	
	в)	установените нетарифни въздействия, които са от значение за вътрешния пазар и за потребителите;

	
	г)	въздействие върху конкурентоспособността, производителите от Съюза, включително производителите от Съюза на селскостопански хранителни продукти, и МСП;

	
	д)	политическото развитие на търговските и инвестиционните отношения между Съюза и Съединените щати след влизането в сила на настоящия регламент;

	
	е)	степента на напредък в преговорите между Съюза и Съединените щати за изпълнение на ангажиментите, очертани в съвместното изявление, включително изпълнението на тези ангажименти;

	
	ж)	дали регламентът е довел до вреди и дисбаланси в конкретни сектори, включително по отношение на цените;

	
	з)	как са се променили търговските модели на Съюза по отношение на търговията с трети държави вследствие на търговската политика на Съединените щати и двустранните споразумения на Съединените щати с трети държави;

	
	и)	въздействието на настоящия регламент върху бюджета на Съюза и националните бюджети и прогнозите за него, като се има предвид намаляването на събраните тарифни приходи;

	
	й)	последствията за интересите на Съюза в областта на сигурността, както и за външната политика, включително във връзка с членството в СТО;

	
	к)	разходите за регулаторната тежест, произтичаща от спазването на митата на Съединените щати, включително по отношение на митата по раздел 232.

	
	Комисията предоставя на обществеността достъп до основните данни и методология на своите оценки на въздействието.

	
	Ако е целесъобразно, оценката на въздействието, посочена в първа алинея, се придружава от законодателно предложение за удължаване на срока на прилагане на настоящия регламент. В този случай в оценката на въздействието се оценяват всички причини за такова удължаване, включително във връзка с интересите на Съюза и неговите държави членки в областта на сигурността.

	
	3.	Комисията редовно и своевременно информира на всеки етап Европейския парламент и Съвета за съответните промени в прилагането на настоящия регламент. С оглед на получената информация Европейският парламент или Съветът могат да поканят, когато е целесъобразно, Комисията за размяна на мнения.



Изменение		44
Предложение за регламент
Член 6 – заглавие
	

	Текст, предложен от Комисията
	Изменение

	Влизане в сила
	Влизане в сила и прилагане



Изменение		45
Предложение за регламент
Член 6 – параграф 1 а (нов)
	

	Текст, предложен от Комисията
	Изменение

	
	Той се прилага от ... [датата на влизане в сила на настоящия регламент] до 31 март 2028 г.



Изменение		46
Предложение за регламент
Член 6 – параграф 1 б (нов)
	

	Текст, предложен от Комисията
	Изменение

	
	Членове 1, 2, 3, 4а и 4б обаче започват да се прилагат от датата, определена в делегиран акт, приет в съответствие с член 4ва.

